คลังเผยเศรษฐกิจเดือนม.ค.ขยายตัวดีจากหลายปัจจัยบวก
กระทรวงการคลังเผยเศรษฐกิจเดือน ม.ค. ขยายตัวได้ดี หลังได้แรงหนุนจากหลายปัจจัยบวก
27 ก.พ. 2560

กระทรวงการคลังเผยเศรษฐกิจเดือน ม.ค. ขยายตัวได้ดี หลังได้แรงหนุนจากหลายปัจจัยบวก
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า ภาวะเศรษฐกิจเดือน ม.ค. 2560 ขยายตัวได้ดีจากแรงหนุนด้านการใช้จ่ายภาคเอกชนมีสัญญาณดีขึ้น จากยอดการจัดเก็บภาษีมูลค่าเพิ่ม ขยายตัว 2.3%  สอดคล้องกับรายได้เกษตรกรที่แท้จริงที่ขยายตัวอยู่ที่ 16.8% ต่อปี
นอกจากนี้ ดัชนีความเชื่อมั่นผู้บริโภคเกี่ยวกับเศรษฐกิจโดยรวมยังปรับตัวเพิ่มขึ้นจากเดือนก่อนหน้ามาอยู่ที่ระดับ 63.1 โดยมีปัจจัยบวกจากมาตรการกระตุ้นเศรษฐกิจของรัฐบาล
ขณะที่การลงทุนภาคเอกชนส่งสัญญาณในทิศทางเป็นบวกโดยเฉพาะในหมวดก่อสร้าง ปริมาณจำหน่ายปูนซีเมนต์ภายในประเทศที่ขยายตัว 2.0% และการลงทุนในหมวดเครื่องมือเครื่องจักรจากปริมาณจำหน่ายรถยนต์เชิงพาณิชย์ขยายตัวที่ 4.5%
ด้านมูลค่าการส่งออกสินค้าขยายตัวต่อเนื่องที่ 8.8% สำหรับมูลค่าการนำเข้าขยายตัว 5.2%  และภาคการท่องเที่ยวต่างประเทศที่ขยายตัวได้ดี จำนวนนักท่องเที่ยวขยายตัว 6.5% สร้างรายได้ให้กับการท่องเที่ยวต่างประเทศจำนวน 1.69 แสนล้านบาท ขยายตัว 10.3%